Összefoglalás az 4. tanulmányról

Emberi kapcsolatok
„Amit akartok azért, hogy az emberek tiveletek cselekedjenek, mindazt ti is úgy cselekedjétek azokkal; mert ez a törvény és a próféták” (Mt 7:12)
Az elmúlt héten a kapcsolatokról tanultunk, melyek összefűznek bennünket a körülöttünk élőkkel, legyen az családtag, barát, munkatárs vagy szomszéd. Kapcsolataink minősége jelentősen befolyásolja életünket. 

A Biblia arra tanít, legyünk alázatosak, szelídek és türelmesek embertársainkkal, e tulajdonságok ugyanis a legtöbb esetben kedvezően hatnak kapcsolatainkra. A tanulmány elsőként Nábál, Abigail és Dávid történetének elemzésével szemlélteti ezt. Láthatjuk, hogy a goromba Nábál faragatlan viselkedését hogyan hozza helyre felesége. Abigail tapintatos és alázatos fellépésével megváltoztatta Dávid szándékát, lecsillapította bosszúvágyát, megmentve ezzel sok ártatlan ember életét is. Jézus arra tanít, hogy ne fizessünk rosszal a rosszért, hanem legyünk jó lelkülettel azok iránt is, akik bántanak. Dávidról olvashatjuk a Szentírásban, hogy megbocsátott Saulnak, aki az életére tört. 

A tanulmány hangsúlyozza, mennyire fontos, hogy tudjunk megbocsátani egymásnak, szavakban és szívünkben egyaránt. Ha vétünk valamit embertársunk ellen, be kell valljuk neki ahhoz, hogy megbocsáthasson, s ezáltal helyreállhasson a kapcsolat. Ha pedig ellenünk vétenek valamit, nekünk is tudnunk kell megbocsátani. Néha úgy gondoljuk, hogy lehetetlen maradéktalanul megbocsátani. Azonban tekintsünk ilyenkor is a keresztre, s lássuk meg, hogy Jézusnál senki sem részesülhet nagyobb fájdalomban és bántásban, Ő mégis alázatos és szerető szívvel az Atya bocsánatát kérte az Őt megfeszítőkre. 
Az igazán biztos segítség Istentől jön. Ő mindig kész minden gondunkat elvenni, s ha terheinket az Ő kezébe tesszük le, valóban megkönnyebbülünk. 
Máté a következőképpen foglalta össze a kapcsolatok „aranyszabályát: „A mit akartok azért, hogy az emberek ti veletek cselekedjenek, mindazt ti is úgy cselekedjétek azokkal, mert ez a törvény és a próféták”.
